寄西湖
作者：房灝
朝代：宋

paragraphs: 昔年曾向西湖住，日夕閑行湖上路。
東風二月梅花開，香得孤山無著處。
六尺瘦藤雙翠屨，眼前物物皆詩具。
被人牽挽出山來，荷衣盡爲緇塵污。
世態翻騰不如故，青鏡無情又衰暮。
富貴浮雲何有哉，一盃且樂閑中趣。
長江浩浩東流注，夢寐孤山飛不去。
若見梅花頻寄音，黄金煉出相思句。